
NOTA DE PREMSA





Oberta una segona convocatòria per adjudicar 10 habitatges a preu assequible a l’antic hotel Font de Ferro a Aixovall
La nova oferta està adreçada a les persones inscrites al Registre de sol·licitants fins al 5 d’octubre d’enguany

Andorra la Vella, 7 d’octubre de 2026.- L’Institut Nacional de l’Habitatge (INH) ha aprovat una segona oferta pública d’habitatge a preu assequible a l’antic hotel Font de Ferro situat a la carretera General 1 d’Aixovall, a Sant Julià de Lòria. La convocatòria permetrà adjudicar les unitats han quedat disponibles en el primer procés d’adjudicació.
En total, l’oferta inclou 10 habitatges, un dels quals és un habitatge adaptat d’un dormitori, mentre que els nou restants disposen de dos dormitoris. Les superfícies oscil·len entre 45,56 i 67,16 metres quadrats de superfície construïda mentre que el preu s’estableix en un barem entre els 435,55 i els 642,05 euros mensuals, en funció de les característiques i la superfície de cada habitatge. Ara bé, la renda final que haurà d’assumir cada unitat de convivència es determinarà tenint en compte tant el preu assequible inicial com la seva capacitat econòmica.
La convocatòria està adreçada a les persones que consten inscrites al Registre de sol·licitants d’habitatges de preu assequible fins al 5 d’octubre de 2026 i que a més, compleixen els requisits establerts en el procediment d’adjudicació. En aquest cas, hi participen 13 persones o unitats de convivència ja preseleccionades.
El període de concurrència s’obre avui i es mantindrà obert fins al 22 d’octubre de 2026. Durant aquest període, les persones que han manifestat la voluntat de participar en el procés i que, d’acord amb la composició de la seva llar i la tipologia dels habitatges disponibles, no han estat preseleccionades poden presentar les al·legacions corresponents dins del termini establert.
Els habitatges es troben en un edifici que ha estat objecte d’una reforma integral i que es lliurarà pintat de nou i sense mobiliari. Les cuines estan equipades amb vitroceràmica, forn i campana extractora. L’edifici no disposa encara d’ascensor, però actualment se n’està fent la instal·lació. 
A més, la parcel·la disposa d’una plaça d’aparcament adaptada per a persones amb mobilitat reduïda, que podrà ser destinada, si escau, a la persona adjudicatària de l’habitatge adaptat. La cessió d’aquesta plaça té un preu de 56,30 euros mensuals, revisable anualment d’acord amb l’evolució de l’índex de preus de consum.
El sistema de preu assequible té en compte la capacitat econòmica de les unitats de convivència. Així, quan el 30% dels seus ingressos és superior al preu assequible inicial, la renda s’incrementa fins a aquest import, amb el límit del preu de mercat menys un 25%.
En els casos en què el preu assequible inicial sigui superior al 30% dels ingressos de la unitat de convivència, les persones adjudicatàries poden sol·licitar, sempre que compleixin els requisits establerts, un ajut per a l’habitatge de lloguer. Aquest ajut cobreix la diferència entre el 30% dels ingressos de la unitat de convivència i el preu assequible establert per a l’habitatge.

